EFTA-TILSYNSMYNDIGHEDENS DELEGEREDE AFGØRELSE

Nr. 18/18/KOL

af 9. februar 2018

om Norges status som værende sygdomsfrit for så vidt angår Marteilia refringens og Bonamia ostreae [2018/1196]

EFTA-TILSYNSMYNDIGHEDEN HAR —

under henvisning til aftalen om Det Europæiske Økonomiske Samarbejdsområde, særlig artikel 109 og protokol 1,

under henvisning til aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1,

under henvisning til den i punkt 8a i del 3.1 i kapitel I i bilag I til EØS-aftalen omhandlede retsakt, Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (1) (»direktiv 2006/88/EF«) som ændret og tilpasset ved protokol 1 til EØS-aftalen, særlig artikel 53 i retsakten, og

ud fra følgende betragtninger:

Ved afgørelse nr. 291/10/KOL af 7. juli 2010 anerkendte Tilsynsmyndigheden hele Norges kystlinje som en sygdomsfri zone med hensyn til både Marteilia refringens og Bonamia ostreae, dog med undtagelse af Aust-Agder amt i Sydnorge i relation til Bonamia ostreae.

Den 23. februar 2017 meddelte den norske fødevaresikkerhedsautoritet gennem det tidlige varslingssystem under Verdensorganisationen for Dyresundhed (OIE) (2), at der var mistanke om et udbrud af Marteilia refringens blandt blåmuslinger (Mytilus edulis) i et akvakulturbrug for flade østers (Ostrea edulis) i Bømlo kommune i Hordaland amt i det sydlige Norge.

Ved e-mail af 28. februar 2017 (dok. 844246) underrettede den norske fødevaresikkerhedsautoritet Tilsynsmyndigheden om samme mistanke og om, at der var indført begrænsninger på blåmuslingers og flade østers' bevægelse ud af eller ind i det pågældende akvakulturbrug.

Ved e-mail af 16. marts 2017 (dok. 847935) og efter samme dag at have givet meddelelse via systemet for anmeldelse af dyresygdomme (ADNS) om, at EU-referencelaboratoriet for bløddyrssygdomme havde bekræftet sygdommen, og at der ville blive etableret en afspærringszone omkring akvakulturbruget.

Det hedder i artikel 53, stk. 3, i direktiv 2006/88/EF, at hvis den epizootiske undersøgelse bekræfter, at der er stor sandsynlighed for, at der er forekommet infektion, trækkes den relevante medlemsstats, den relevante zones eller det relevante segments status som sygdomsfri tilbage efter samme procedure som for indrømmelsen af statussen.

Det norske ministerium for handel, industri og fiskeri skrev til Tilsynsmyndigheden den 28. september 2017 (dok. 875660) og vedlagde en anmeldelse fra den norske fødevaresikkerhedsautoritet dateret den 22. september 2017 (dok. 875658), hvoraf det fremgik, at der nu var blevet vedtaget en forskrift om oprettelse af en afspærringszone for Marteilia refringens i Bømlo kommune i Norge (3), og som bekræftede, at i overensstemmelse med den relevante nationale lovgivning (4) er »hele Norges kystområde i kategori I for så vidt angår Marteilia refringens, dog med undtagelse af afspærringszonen i Bømlo kommune i Norge«.

Tilsynsmyndigheden finder, at bestemmelsens krav for at tilbagetrække det berørte områdes status som sygdomsfrit (Bømlo kommune i Norge) er opfyldt.

Derfor og af forenklingshensyn bør afgørelse nr. 291/10/KOL af 7. juli 2010 ophæves og erstattes af en ny afgørelse.

Foranstaltningerne i denne afgørelse er i overensstemmelse med udtalelsen fra EFTA-Veterinærkomitéen, der bistår EFTA-Tilsynsmyndigheden —

VEDTAGET DENNE AFGØRELSE:

Artikel 1 Norges status som værende sygdomsfrit for så vidt angår Marteilia refringens og Bonamia ostreae er beskrevet i bilaget.

Artikel 2 Afgørelse nr. 291/10/KOL ophæves herved.

Artikel 3 Denne afgørelse træder i kraft den 8. februar 2018.

Artikel 4 Denne afgørelse er rettet til Norge.

Artikel 5 Kun den engelske udgave af denne afgørelse er autentisk.

Udfærdiget i Bruxelles, den 9. februar 2018. For EFTA-Tilsynsmyndigheden, der handler i henhold til uddelegeringsafgørelse nr. 494/13/KOL Högni S. KRISTJÁNSSON Det ansvarlige medlem af kollegiet Carsten ZATSCHLER Medunderskriver som direktør for juridiske og eksekutive anliggender

(1) EUT L 328 af 24.11.2006, s. 14.

(2) NOR 24-02-17 OIE Alert.

(3) Forskrift om kontrollområde for å bekjempe sykdommen Marteiliose hos bløtdyr, Bømlo kommune, Hordaland, FOR-2017-09-08-1377.

(4) Forskrift om omsetning av akvakulturdyr og produkter av akvakulturdyr, forebygging og bekjempelse av smittsomme sykdommer hos akvatiske dyr, FOR-2008-06-17-819.